SET บ่ายแกว่งตัว อาจมีแรงเทขายทำกำไรแนะ “ซื้อ” KKP เป้า 63 บ. ปัจจัยหนุนเพียบ
SET บ่ายแกว่งตัว อาจมีแรงเทขายทำกำไร พร้อมให้แนวต้าน 1,550 แนวรับ 1,530 จุด โบรกฯ แนะ “ซื้อ” KKP เป้า 63 บ. ปัจจัยหนุนเพียบ 
30 ธ.ค. 2559

ข่าวหุ้นธุรกิจออนไลน์ รายงานตลาดหุ้นไทยดัชนี SET ปิดภาคเช้า ( 30 ธ.ค.) ปรับตัวขึ้นต่อเนื่องจากเมื่อวานนี้ แนวเดียวกับตลาดภูมิภาคที่เช้านี้ต่างอยู่ในแดนบวกเป็นส่วนใหญ่ รับแรงหนุนจากเม็ดเงิน LTF/RMF และการทำ Window dressing บ่ายนี้ดัชนีฯคงแกว่งคล้ายเช้า แต่อาจมีแรงขายทำกำไรส่งท้ายปี ให้แนวต้าน 1,550 แนวรับ 1,530 จุด
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยว่า ตลาดหุ้นไทยในช่วงเช้าที่ผ่านมายังมีโมเมนตัมในการปรับตัวขึ้นได้ต่อเนื่องจากเมื่อวานนี้ ซึ่งเป็นในทิศทางเดียวกับตลาดหุ้นอื่นในภูมิภาคเอเชียที่ช่วงเช้าส่วนใหญ่อยู่ในแดนบวก โดยมีแรงหนุนจากเม็ดเงิน LTF, RMF และการทำ Window dressing เข้ามาช่วยหนุน
แนวโน้มตลาดหุ้นไทยในช่วงบ่าย ตลาดฯคงจะยังเคลื่อนไหวในลักษณะเดียวกับช่วงเช้า แต่อยากให้นักลงทุนระวังแรงขายทำกำไรที่มีโอกาสเกิดขึ้นในช่วงบ่าย เพราะวันนี้เป็นวันทำการวันสุดท้ายของปี พร้อมให้แนวต้าน 1,550 จุด แนวรับ 1,530 จุด
 
บล.ธนชาต ระบุในบทวิเคราะห์ (30 ธ.ค.) ว่าSET ปรับสูงขึ้นเหนือแนวต้าน 1,542 จุด LTF และ Window Dressing ยังเป็นปัจจัยหลักที่สนับสนุนการปรับสูงขึ้นของ SET ตลอดช่วงเช้าที่ผ่านมา และปรับสูงขึ้นทะลุแนวต้านระยะสัปดาห์ที่ 1,542 จุดไปแล้ว แม้ถือว่ามี momentum แข็งแกร่งกว่าที่คาดการณ์ไว้แต่ด้วยปริมาณการซื้อขายที่ไม่มากนักช่วงปลายปีนี้ ทำให้มองความเสี่ยง “พักฐาน” ต้นปีหน้ายังสูงอยู่ดี
ในขณะเดียวกันแนะนำ “ซื้อ” KKP ด้วยเป้าหมายพื้นฐาน 63 บาท ด้วยปัจจัยสนับสนุนจาก 1) สินเชื่อรถยนต์มีแนวโน้มกลับมาขยายตัวปีหน้า 5% ขณะที่ NPL ผ่านจุดแย่ที่สุดไปแล้ว ส่งผลกำไรโตดี 57% ปีนี้ และจะขยายตัวต่อเนื่อง 8% ปีหน้า 2) Valuation ถูกที่ PE 8.6x ปีหน้า และให้ผลตอบแทนจากเงินปันผลสูงที่สุดในกลุ่มธนาคารที่ 7.5-8.1% ขณะทีทางเทคนิคมีแนวต้านระยะสั้นที่ 60.75 และถัดไปที่ 67 บาท
 
ส่วนหลักทรัพย์ที่มีมูลค่าการซื้อขายสูงสุดภาคเช้า 5 อันดับคือ
CPALL  มูลค่าการซื้อขาย  650.70 ล้านบาท ปิดที่    62.75 บาท เพิ่มขึ้น 0.75 บาท
SCB  มูลค่าการซื้อขาย  600.41  ล้านบาท ปิดที่  153.00 บาท เพิ่มขึ้น 2.00 บาท
PTT  มูลค่าการซื้อขาย  571.34  ล้านบาท ปิดที่  376.00 บาท เพิ่มขึ้น 1.00 บาท          
BANPU มูลค่าการซื้อขาย  528.21  ล้านบาท ปิดที่   19.00 บาท เพิ่มขึ้น 0.10 บาท
GL  มูลค่าการซื้อขาย  521.56  ล้านบาท ปิดที่   56.00 บาท เพิ่มขึ้น 3.00 บาท